»Jeg vil have et nyt folk!«. Det er en politisk ukorrekt udtalelse, men jeg vil have det alligevel – det gælder i Danmark, det gælder i flere europæiske lande, og det gælder i USA.

Vi har nu set en stribe af politiske resultater – fra Europol-afstemningen i Danmark, over Brexit i England, det fremadstormende Front National i Frankrig til kulminationen med valget af Trump som USA’s præsident – der alle er båret af en højrepopulisme, som går sin sejrsgang verden over.

»Det er eliten, der ikke har forstået folkets problemer – det er eliten, der har svigtet det såkaldte folk!«, lyder forklaringen. Som regel gælder henvisningen til en lidt udefinerbar kulturel elite, som man påstår ikke har forstået folkets virkelige problemer.